HR Službeni list Europske unije C 67/16

Obavijest o pokretanju djelomične privremene revizije antidampinških i kompenzacijskih mjera koje se primjenjuju na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine

(2017/C 67/10)

Europska komisija (Komisija) na vlastitu je inicijativu odlučila pokrenuti ispitni postupak djelomične privremene revizije antidampinških i kompenzacijskih mjera koje se primjenjuju na uvoz kristalnih silicijskih fotonaponskih modula i ključnih elemenata (tj. ćelija) podrijetlom iz Narodne Republike Kine u skladu s člankom 11. stavkom 3. Uredbe (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („Osnovna antidampinška uredba”) i člankom 19. Uredbe (EU) 2016/1037 Europskog parlamenta i Vijeća od 8. lipnja 2016. o zaštiti od subvencioniranog uvoza iz zemalja koje nisu članice Europske unije (2) („Osnovna antisubvencijska uredba”).

Djelomična privremena revizija ograničena je na oblik mjera.

1. Proizvod iz postupka revizije

Proizvodi iz ovog postupka revizije jesu kristalni silicijski fotonaponski moduli ili ploče i ćelije vrste koja se rabi u kristalnim silicijskim fotonaponskim modulima ili pločama (debljina ćelija nije veća od 400 mikrometara) („proizvod iz postupka revizije”), trenutačno razvrstani u oznake KN ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 i ex 8541 40 90 i podrijetlom ili poslani iz Narodne Republike Kine, osim ako su u provozu u smislu članka V. GATT-a.

Sljedeće vrste proizvoda isključene su iz definicije predmetnog proizvoda:

— solarni punjači koji se sastoje od manje od šest ćelija, prijenosni su i opskrbljuju uređaje energijom ili pune baterije,

— tankoslojni fotonaponski proizvodi,

— kristalni silicijski fotonaponski proizvodi koji su trajno integrirani u električnu robu kojoj funkcija nije proizvodnja energije i koja troši električnu energiju proizvedenu pomoću integriranih kristalnih silicijskih fotonaponskih ćelija,

— moduli ili ploče izlaznog napona od najviše 50 V DC i izlazne snage od najviše 50 W samo za izravnu uporabu kao punjači baterija u sustavima s istim svojstvima u pogledu napona i snage.

2. Postojeće mjere

Mjere koje su trenutačno na snazi konačna su antidampinška pristojba uvedena Provedbenom uredbom Komisije (EU) 2017/367 (3) i konačna kompenzacijska pristojba uvedena Provedbenom uredbom Komisije (EU) 2017/366 (4), koje su proširene na uvoz poslan iz Malezije i Tajvana, neovisno o tome je li deklariran kao uvoz podrijetlom iz Malezije i Tajvana, Provedbenom uredbom Komisije (EU) 2016/185 (5), odnosno Provedbenom uredbom Komisije (EU) 2016/184 (6).

Komisija je Odlukom 2013/423/EU (7) od 2. kolovoza 2013. prihvatila ponudu za preuzimanje cjenovne obveze koju su podnijeli skupina proizvođača izvoznika koji surađuju i Kineska gospodarska komora za uvoz i izvoz strojeva i elektroničkih proizvoda („CCCME”). Komisija je 4. prosinca 2013. Provedbenom odlukom 2013/707/EU (8) potvrdila prihvaćanje preuzimanja obveze. Uvjeti provedbe preuzete obveze iz Provedbene odluke 2013/707/EU dodatno su razjašnjeni u Provedbenoj odluci 2014/657/EU (9). Naknadnim uredbama brojni su proizvođači izvoznici povučeni iz preuzete obveze.

3. Razlozi za reviziju

Postoje dokazi prima facie o tome da su se promijenile okolnosti na temelju kojih su bile uvedene postojeće mjere te da su te promjene trajne.

Ti su dokazi povezani s tehnološkim razvojem i povećanjem učinkovitosti u predmetnom sektoru te pitanjem kako se sadašnjim oblikom mjera, odnosno preuzimanje cjenovne obveze na temelju najniže uvozne cijene koja podliježe mehanizmu redovite prilagodbe, na dostatan način uzima u obzir učinak tih aspekata na cijene uvoza proizvoda iz postupka revizije u Uniju. Nadalje, činjenica da je velik broj proizvođača izvoznika povučen iz preuzete obveze (dobrovoljno ili zbog kršenjâ/neizvedivosti) od kada je ona stupila na snagu, povlači pitanje može li se preuzeta obveza i dalje smatrati oblikom prikladnim za mjere.

Doista, iz iskustva u provedbi preuzete obveze s najnižom uvoznom cijenom, utvrđene u ekonomskim okolnostima koje su se u zadnje tri godine promijenile, vidljiva je potreba za ponovnim razmatranjem oblika mjera.

Stoga se čini prikladnim ispitati je li oblik mjera i dalje najprikladniji. Dokazi prima facie pokazuju da se i antidampinškim i kompenzacijskim mjerama mogu odraziti promijenjene okolnosti na prikladniji način ako im se da oblik promjenjive pristojbe na temelju najniže uvozne cijene za sav uvoz proizvoda iz postupka revizije. To znači da sav uvoz prijavljene vrijednosti na razini najniže uvozne cijene ili iznad nje više ne bi podlijegao pristojbama. Ta bi se promjenjiva najniža uvozna cijena redovito prilagođavala kako bi se odrazilo daljnji tehnološki razvoj i povećanje učinkovitosti u području solarne energije.

4. Postupak

Nakon obavješćivanja država članica Komisija je utvrdila da postoje dostatni dokazi koji opravdavaju pokretanje djelomične privremene revizije ograničene na oblik mjera te ovime pokreće reviziju u skladu s člankom 11. stavkom 3. Osnovne antidampinške uredbe i člankom 19. Osnovne antisubvencijske uredbe. Ispitnim postupkom utvrdit će se je li oblik mjera i dalje najprikladniji ili nije s obzirom na promijenjene okolnosti.

Vlada Narodne Republike Kine pozvana je na savjetovanje.

4.1. Razdoblje ispitnog postupka revizije

Ispitnim postupkom revizije obuhvaćeno je razdoblje od 1. siječnja 2014. do 31. prosinca 2016. („razdoblje ispitnog postupka revizije”).

4.2. Upitnici

Kako bi prikupila podatke koje smatra potrebnima za ispitni postupak, Komisija može poslati upitnike zainteresiranim stranama koje se jave i iznesu svoje stavove u roku od 15 dana od objave ove Obavijesti u Službenom listu Europske unije. Odgovori na te upitnike moraju se dostaviti Komisiji u rokovima koje je u svojoj komunikaciji sa strankama odredila Komisija.

4.3. Mogućnost saslušanja pred ispitnim službama Komisije

Sve zainteresirane strane mogu zatražiti saslušanje pred ispitnim službama Komisije. Svi zahtjevi za saslušanje moraju se podnijeti u pisanom obliku i moraju sadržavati razloge za njihovo podnošenje. Zahtjev za saslušanje o pitanjima povezanima s početnom fazom ispitnog postupka mora se podnijeti u roku od 15 dana od datuma objave ove Obavijesti u Službenom listu Europske unije. Nakon toga zahtjev za saslušanje mora se podnijeti u rokovima koje je u svojoj komunikaciji sa strankama odredila Komisija.

4.4. Upute za dostavu podnesaka i ispunjenih upitnika te korespondenciju

Informacije dostavljene Komisiji u svrhu ispitnih postupaka trgovinske zaštite ne podliježu autorskim pravima. Zainteresirane strane, prije nego što Komisiji dostave informacije i/ili podatke koji podliježu autorskim pravima treće strane, moraju zatražiti posebno dopuštenje od nositelja autorskih prava kojim se Komisiji izričito dopušta a) upotreba informacija i podataka u svrhu ovog postupka trgovinske zaštite i b) pružanje informacija i/ili podataka zainteresiranim stranama u ovom ispitnom postupku u obliku kojim im se omogućuje ostvarivanje prava na obranu.

Svi podnesci, ispunjeni upitnici i korespondencija zainteresiranih strana za koje se zahtijeva povjerljivo postupanje nose oznaku „Limited” („ograničeno”) (10). Svaki zahtjev za povjerljivo postupanje mora se propisno opravdati.

Zainteresirane strane koje dostavljaju podatke s oznakom „Limited” („ograničeno”) dužne su u skladu s člankom 19. stavkom 2. Osnovne antidampinške uredbe i člankom 29. stavkom 2. Osnovne antisubvencijske uredbe dostaviti sažetke tih podataka u verziji koja nije povjerljiva s oznakom „For inspection by interested parties” („na uvid zainteresiranim stranama”). Sažeci moraju biti dovoljno detaljni da se može razumjeti bit podataka koji su dostavljeni kao povjerljivi. Ako zainteresirana strana koja dostavlja povjerljive podatke ne dostavi sažetak u verziji koja nije povjerljiva, u traženom obliku i tražene razine kvalitete, ti se podaci ne moraju uzeti u obzir.

Zainteresirane strane pozivaju se da sve podneske i zahtjeve, uključujući skenirane punomoći i potvrde, dostavljaju e-poštom, osim opsežnih odgovora koji se moraju dostaviti na CD-ROM-u ili DVD-u osobno ili preporučenom poštom. Ako se koriste elektroničkom poštom, zainteresirane strane izražavaju svoju suglasnost s pravilima koja se primjenjuju na elektroničke podneske iz dokumenta „KORESPONDENCIJA S EUROPSKOM KOMISIJOM U PREDMETIMA TRGOVINSKE ZAŠTITE” objavljenog na web-mjestu Glavne uprave za trgovinu: http://trade.ec.europa.eu/doclib/docs/2011/june/tradoc_148003.pdf.

Zainteresirane strane moraju navesti svoje ime, adresu, broj telefona i valjanu adresu e-pošte te osigurati da je dostavljena adresa e-pošte ispravna službena adresa e-pošte koja se svakodnevno provjerava. Nakon što primi podatke za kontakt, Komisija će sa zainteresiranim stranama komunicirati isključivo e-poštom, osim ako one izričito zatraže da sve dokumente Komisije primaju nekim drugim sredstvom komunikacije ili ako je zbog prirode dokumenta koji se šalje potrebno koristiti se preporučenom poštom. Dodatna pravila i informacije o korespondenciji s Komisijom, uključujući načela koja se primjenjuju na podneske poslane e-poštom, zainteresirane strane mogu pronaći u prethodno navedenim uputama za komunikaciju sa zainteresiranim stranama.

Adresa Komisije za korespondenciju:

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË Adresa e-pošte: TRADE-SOLAR-INJURY@ec.europa.eu

5. Nesuradnja

Ako zainteresirana strana odbije odobriti pristup potrebnim podacima ili ih ne dostavi u roku ili ako znatno ometa ispitni postupak, nalazi, bilo da su pozitivni ili negativni, mogu se donijeti na temelju raspoloživih podataka u skladu s člankom 18. Osnovne antidampinške uredbe i člankom 28. Osnovne antisubvencijske uredbe.

Ako se utvrdi da je zainteresirana strana dostavila lažne ili obmanjujuće podatke, ti se podaci ne moraju uzeti u obzir, a mogu se upotrijebiti raspoloživi podaci.

Ako zainteresirana strana ne surađuje ili surađuje samo djelomično te se stoga nalazi temelje na raspoloživim podacima u skladu s člankom 18. Osnovne antidampinške uredbe i člankom 28. Osnovne antisubvencijske uredbe, ishod za tu stranu može biti manje povoljan nego što bi bio da je surađivala.

Nedostavljanje odgovora u elektroničkom obliku ne smatra se nesuradnjom, pod uvjetom da zainteresirana strana dokaže da bi dostavljanje odgovora u traženom obliku dovelo do nepotrebnog dodatnog opterećenja ili neopravdanog dodatnog troška. Zainteresirana strana trebala bi odmah kontaktirati s Komisijom.

6. Službenik za saslušanje

Zainteresirane strane mogu zatražiti intervenciju službenika za saslušanje u trgovinskim postupcima. Službenik za saslušanje veza je između zainteresiranih strana i ispitnih službi Komisije. Službenik za saslušanje ocjenjuje zahtjeve za pristup dokumentaciji predmeta, sporove u vezi s povjerljivosti dokumenata, zahtjeve za produžetak roka i zahtjeve trećih osoba za saslušanje. Službenik za saslušanje može organizirati saslušanje s pojedinačnom zainteresiranom stranom i posredovati kako bi osigurao da zainteresirana strana u potpunosti ostvaruje svoja prava na obranu.

Svi zahtjevi za saslušanje pred službenikom za saslušanje podnose se u pisanom obliku i trebaju sadržavati razloge za njihovo podnošenje. Zahtjev za saslušanje o pitanjima povezanima s početnom fazom ispitnog postupka mora se podnijeti u roku od 15 dana od datuma objave ove Obavijesti u Službenom listu Europske unije. Nakon toga zahtjev za saslušanje mora se podnijeti u rokovima koje je u svojoj komunikaciji sa strankama odredila Komisija.

Osim toga, službenik za saslušanje omogućit će saslušanje strana kako bi one mogle iznijeti svoja stajališta i protuargumente.

Dodatne informacije i podatke za kontakt zainteresirane strane mogu pronaći na web-stranicama službenika za saslušanje na web-mjestu Glavne uprave za trgovinu: http://ec.europa.eu/trade/trade-policy-and-you/contacts/hearing-officer/.

7. Vremenski okvir ispitnog postupka

Ispitni postupak provodit će se u skladu s člankom 11. stavkom 5. Osnovne antidampinške uredbe i člankom 22. stavkom 1. Osnovne antisubvencijske uredbe. Komisija će ga nastojati zaključiti u roku od 6 mjeseci, a najkasnije 9 mjeseci, od datuma objave ove Obavijesti u Službenom listu Europske unije.

8. Obrada osobnih podataka

Osobni podaci prikupljeni u ovom ispitnom postupku obrađuju se u skladu s Uredbom (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (11).

(1) SL L 176, 30.6.2016., str. 21.

(2) SL L 176, 30.6.2016., str. 55.

(3) SL L 56, 3.3.2017., str. 131.

(4) SL L 56, 3.3.2017., str. 1.

(5) Provedbena uredba Komisije (EU) 2016/185 оd 11. veljače 2016. o proširenju konačne antidampinške pristojbe uvedene Uredbom Vijeća (EU) br. 1238/2013 na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine na uvoz kristalnih silicijskih fotonaponskih modula i ključnih elemenata (tj. ćelija) poslanih iz Malezije i Tajvana, neovisno o tome jesu li deklarirani kao proizvod podrijetlom iz Malezije i Tajvana (SL L 37, 12.2.2016., str. 76.).

(6) Provedbena uredba Komisije (EU) 2016/184 оd 11. veljače 2016. o proširenju konačne kompenzacijske pristojbe uvedene Uredbom Vijeća (EU) br. 1239/2013 na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine na uvoz kristalnih silicijskih fotonaponskih modula i ključnih elemenata (tj. ćelija) poslanih iz Malezije i Tajvana, neovisno o tome jesu li deklarirani kao proizvod podrijetlom iz Malezije i Tajvana (SL L 37, 12.2.2016., str. 56.).

(7) Odluka Komisije 2013/423/EU оd 2. kolovoza 2013. o prihvaćanju ponude za preuzimanje obveze u vezi s antidampinškim postupkom u pogledu uvoza fotonaponskih modula od kristalnog silicija i njihovih ključnih sastavnih dijelova (tj. ćelija i poluvodičkih pločica – wafera) podrijetlom ili poslanih iz Narodne Republike Kine (SL L 209, 3.8.2013., str. 26.).

(8) Provedbena odluka Komisije 2013/707/EU оd 4. prosinca 2013. o potvrdi prihvaćanje preuzete obveze u vezi s antidampinškim i antisubvencijskim mjerama koje se odnose na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine za vrijeme primjene konačnih mjera (SL L 325, 5.12.2013., str. 214.).

(9) Provedbena odluka Komisije 2014/657/EU оd 10. rujna 2014. o prihvaćanju prijedloga skupine proizvođača izvoznika zajedno s Kineskom trgovačkom komorom za uvoz i izvoz strojeva i elektroničkih proizvoda za pojašnjenja u pogledu provedbe obveze iz Provedbene odluke 2013/707/EU (SL L 270, 11.9.2014., str. 6.).

(10) Dokument s oznakom „Limited” („ograničeno”) dokument je koji se smatra povjerljivim u skladu s člankom 19. Uredbe (EU) 2016/1036 Europskog parlamenta i Vijeća (SL L 176, 30.6.2016., str. 21.), člankom 29. Uredbe (EU) 2016/1037 Europskog parlamenta i Vijeća (SL L 176, 30.6.2016., str. 55.), člankom 6. Sporazuma WTO-a o provedbi članka VI. GATT-a iz 1994. (Sporazum o antidampingu) i člankom 12. Sporazuma WTO-a o subvencijama i kompenzacijskim mjerama. To je ujedno zaštićeni dokument u skladu s člankom 4. Uredbe (EZ) br. 1049/2001. Europskog parlamenta i Vijeća (SL L 145, 31.5.2001., str. 43.).

(11) SL L 8, 12.1.2001., str. 1.